Forsvundet efter julefrokost: Har du set Steffen?
Newsner » Nyheder » Forsvundet efter julefrokost: Har du set Steffen?
Steffen Dam Jensen er ikke blevet set siden en julefrokost, selvom politiet har ledt efter ham med både båd, hunde og helikopter. Hvis du har set ham, vil politiet meget gerne høre fra dig.
Politiet leder lige nu efter den 27-årige Steffen Dam Jensen, der ikke er set siden den 1. december klokken 01:15, hvor han var på vej hjem efter en julefrokost i Aarhus. Festlighederne fandt sted omkring Åboulevarden, men han er fanget på overvågningskamera klokken 01:30, hvor han var i en 7-Eleven på Nørreport.
Politiet beskriver Steffen som ca. 195 cm høj, kraftig af bygning, iført hvid t-shirt, som på billedet, lyseblå jeans, sort hættetrøje, sort uldjakke og gråbrune sko.
Ifølge Ekstra Bladet har politiet søndag haft en helikopter i luften over området over Egå Engsø og golfklubben, ligesom de også har eftersøgt områder med hunde samt undersøgt havnebassinerne i Aarhus Havn.
Ifølge TV2 opfordrer både politiet og de pårørende nu alle, der enten har set ham eller snakket med ham i byen til at ringe 114, så man kan finde ud af, hvad der er sket med ham.
– Vi vurderer ikke, der ligger en forbrydelse bag. Han kan være faldet et eller andet sted, så folk må gerne kigge i baggårdene og i haven. Vi kigger selvfølgelig også alle relevante steder, siger Bo Christensen til TV2 Østjylland.
Hvis du har set Steffen eller ved noget, så kan Østjyllands Politi kontaktes på 114.
Nu hjælpes vi ad med at dele politiets efterlysning, så Steffen kan blive fundet.
aarhus efterlysning